Pašvaldības izdota vispārīgā administratīvā akta par atsevišķa vietējas nozīmes kultūras pieminekļa izmantošanu un saglabāšanu tiesiskuma pārbaude administratīvā procesa kārtībā 
Pašvaldībai, kas ir par vietējās nozīmes kultūras pieminekļu saglabāšanas uzraudzību atbildīgā institūcija, ir tiesības izdot vispārīgo administratīvo aktu – norādījumus – par katra atsevišķa vietējas nozīmes kultūras pieminekļa izmantošanu un saglabāšanu. Jebkuri strīdi par šāda tiesību akta tiesiskumu risināmi administratīvā procesa kārtībā.

Senāts šādā sastāvā: senators referents Ermīns Darapoļskis, senatores Diāna Makarova un Ieva Višķere

rakstveida procesā izskatīja [pers. A] blakus sūdzību par Administratīvās rajona tiesas 2025.gada 27.jūnija lēmumu, ar kuru izbeigta tiesvedība administratīvajā lietā Nr. A420117825.

Aprakstošā daļa

[1] Pieteicējs [pers. A] 2024.gada 15.janvārī vērsās Jūrmalas valstspilsētas administrācijā ar lūgumu atbilstoši likuma „Par kultūras pieminekļu aizsardzību” 5.panta otrajai daļai izdot vispārīgo administratīvu aktu – norādījumus – par vietējās nozīmes kultūras pieminekļa Nr. 6092 „Vaivaru-Asaru-Mellužu-Pumpuru-Jaundubultu vasarnīcu rajons” izmantošanu un saglabāšanu.
Uz šo iesniegumu Jūrmalas Kultūrtelpas un vides dizaina centrs 2024.gada 31.janvārī sniedza atbildi un norādīja, ka Jūrmalas pilsētas domes 2012.gada 11.oktobra saistošajos noteikumos Nr. 42 „Par Jūrmalas pilsētas Teritorijas plānojuma grafiskās daļas, teritorijas izmantošanas un apbūves noteikumu apstiprināšanu” jau ir sniegti detalizēti norādījumi pilsētbūvniecības pieminekļu teritorijas izmantošanai un saglabāšanai.
Pieteicējs 2024.gada 6.februārī vērsās Jūrmalas valstspilsētas pašvaldībā ar sūdzību par Jūrmalas Kultūrtelpas un vides dizaina centra 2024.gada 31.janvāra atteikumu izdot vispārīgo administratīvo aktu.

[2] Jūrmalas Kultūrtelpas un vides dizaina centrs 2024.gada 5.jūnijā izdeva vispārīgo administratīvo aktu Nr. KVDC/2.1-21/24/1 „Vietējās nozīmes pilsētbūvniecības pieminekļu teritorijas un tās aizsardzības zonas izmantošanas un saglabāšanas nosacījumi”, kas tika grozīts ar 2024.gada 5.decembra vispārīgo administratīvo aktu Nr. KVDC/2.1-21/24/2 „Grozījumi Jūrmalas Kultūrtelpas un vides dizaina centra 2024. gada 5. jūnija vispārīgajā administratīvajā aktā Nr. KVDC/2.1-21/24/1 „Vietējās nozīmes pilsētbūvniecības pieminekļu teritorijas un tās aizsardzības zonas izmantošanas un saglabāšanas nosacījumi””.
Par minēto vispārīgo administratīvo aktu pieteicējs iesniedza apstrīdēšanas iesniegumu Jūrmalas Kultūrtelpas un vides dizaina centra vadītājam. Uz šo apstrīdēšanas iesniegumu atbildi sniedza Jūrmalas valstspilsētas administrācija, faktiski noraidot pieteicēja iebildumus.

[3] Pieteicējs vērsās tiesā ar pieteikumu par vispārīgā administratīvā akta – norādījumu – grozīšanu un pienākuma uzlikšanu publicēt tos valsts aizsargājamo kultūras pieminekļu reģistrā, sakarā ar ko Administratīvajā rajona tiesā ierosināta administratīvā lieta par Jūrmalas valstspilsētas administrācijas 2025.gada 10.janvāra lēmuma Nr. 1.1-39/25N-128 atcelšanu daļā par Jūrmalas Kultūrtelpas un vides dizaina centra 2024.gada 5.decembra vispārīgā administratīvā akta Nr. KVDC/2.1-21/24/2 1.1., 1.2., 1.5., 1.6., 1.7., 2.1., 2.3.1., 2.3.2., 2.3.3. un 4.2.apakšpunktiem, kā arī Jūrmalas Kultūrtelpas un vides dizaina centra 2024.gada 5.decembra vispārīgā administratīvā akta Nr. KVDC/2.1-21/24/2 publicēšanu valsts aizsargājamo kultūras pieminekļu reģistrā.
Lietas izskatīšanas gaitā pieteicējs iesniedza arī pieteikuma papildinājumus par pienākuma uzlikšanu iestādei atvainoties par pieteicēja 2024.gada 6.februāra sūdzības par Jūrmalas Kultūrtelpas un vides dizaina centra 2024.gada 31.janvāra atteikumu izdot norādījumus savlaicīgu neizskatīšanu.

[4] Ar Administratīvās rajona tiesas 2025.gada 27.jūnija lēmumu tiesvedība lietā izbeigta, pamatojoties uz Administratīvā procesa likuma 282.panta 1.punktu (lieta nav izskatāma administratīvā procesa kārtībā) un turpmāk norādītajiem argumentiem.
[4.1] Pārsūdzētie norādījumu apakšpunkti nosaka valsts aizsargājamo kultūras pieminekļu sarakstā iekļautu vietējās nozīmes pilsētbūvniecības pieminekļu izmantošanu un saglabāšanu, vispārīgi nosakot vietējās nozīmes pilsētbūvniecības piemineklī, piemēram, uzturēšanas režīmu (1.1., 1.2., 1.5., 1.6., 1.7.apakšpunkti) un saimnieciskās darbības ierobežojumus (2.1., 2.3.1., 2.3.2., 2.3.3.apakšpunkti).
[4.2] Minētajiem norādījumu apakšpunktiem ir ārēja iedarbība, un tie attiecas uz nenoteiktu personu loku – visiem nosacījumos norādīto vietējās nozīmes pilsētbūvniecības pieminekļu Nr. 6092, Nr. 6088, Nr. 6089 un Nr. 6093 īpašniekiem un arī valdītājiem –, un pēc tiem jāvadās jebkurā gadījumā, kad ar vietējās nozīmes pilsētbūvniecības pieminekli notiek kāda rīcība jeb, piemēram, notiek tā izmantošana/lietošana (tostarp saimnieciskajā darbībā), pārbūve, pielāgošana vai uzkopšana.
Pārsūdzētie norādījumu punkti nav izdoti kāda viena vai konkrēta dzīves notikuma regulēšanai, bet attiecināmi jeb ievērojami praktiski jebkurā gadījumā atkārtoti un neierobežotā laika posmā. Minētais ir pamats secinājumam, ka pārsūdzētajiem nosacījumu apakšpunktiem piemīt visas tiesību normai raksturīgās pazīmes. Tādējādi tiem ir pašvaldības saistošo noteikumu tiesību normas, nevis vispārīgā administratīvā akta daba, kas norāda, ka tie ir vispārsaistošas (ārējas) tiesību normas, nevis vispārīgs administratīvais akts.
Administratīvais akts atšķirībā no normatīvā akta nerada jaunas tiesību normas, jo administratīvais akts ir tiesību normu piemērošanas akts, ar kuru tiek piemērotas ārējā normatīvajā aktā ietvertās tiesību normas. Minētais izskatāmajā gadījumā neizpildās, jo pārsūdzētie norādījumu punkti nav tiesību normu piemērošanas akts. Norādījumu apakšpunkti kā tādi pēc būtības atbilst ārējiem normatīviem aktiem, jo arī to tiesiskā iedarbība būtībā ir tāda pati, kāda būtu noteiktā kārtībā apstiprinātiem pašvaldības saistošajiem noteikumiem, kas var radīt personām konkrētas tiesiskās sekas.
[4.3] Tiesvedība izbeidzama arī daļā par pieteicēja prasījumu publicēt norādījumus reģistrā, jo nav konstatējamas personu subjektīvās tiesības šādas rīcības, kas nav faktiskā rīcība, pieprasīšanai no iestādes attiecībā uz tiesību normu publicēšanas vietu. Šādos apstākļos nav pamata arī pieteikuma papildinājumos izteiktā nemantiskā kaitējuma (atvainošanās) atlīdzinājuma prasījuma pieņemšanai.

[5] Pieteicējs par tiesas lēmumu iesniedza blakus sūdzību, kurā norāda uz 
likuma „Par kultūras pieminekļu aizsardzību” 5.pantā noteikto speciālo regulējumu.

Motīvu daļa

[6] Blakus sūdzības izskatīšanas ietvaros izšķirams jautājums, vai tiesa pamatoti pārsūdzētā vispārīgā administratīvā akta normas atzina par vispārsaistošām ārējām tiesību normām, kuru tiesiskums nav pārbaudāms administratīvā procesa kārtībā.

[bookmark: _Hlk132882721][7] Strīdus tiesību aktā norādīts, ka tas izdots, citstarp pamatojoties uz likuma „Par kultūras pieminekļu aizsardzību” 5.pantu.
Likuma „Par kultūras pieminekļu aizsardzību” 5.panta otrā daļa (redakcijā, kas stājās spēkā 2023.gada 1.janvārī) noteic, ka likumos un Ministru kabineta noteikumos noteiktās kompetences ietvaros Nacionālā kultūras mantojuma pārvalde izdod vispārīgus administratīvos aktus – norādījumus – par katra atsevišķa kultūras pieminekļa izmantošanu un saglabāšanu par valsts un reģiona nozīmes kultūras pieminekļiem, bet pašvaldības – par vietējās nozīmes kultūras pieminekļiem. Šie administratīvie akti – norādījumi – ir saistoši attiecīgā kultūras pieminekļa īpašniekam (valdītājam). Norādījumi tiek publicēti valsts aizsargājamo kultūras pieminekļu reģistrā un ir pieejami bez maksas. 
No minētā izriet, ka likumdevējs ir tiešā tekstā noteicis, ka par vietējās nozīmes kultūras pieminekļu saglabāšanas uzraudzību atbildīgajai institūcijai – pašvaldībai – ir tiesības izdot vispārīgo administratīvo aktu – norādījumus – par katra atsevišķa vietējas nozīmes kultūras pieminekļa izmantošanu un saglabāšanu. Tādējādi likumdevējs ir nepārprotami izvēlējis konkrēto jautājumu noregulēt ar vispārīgo administratīvo aktu, nevis ārējo normatīvo aktu – pašvaldības saistošajiem noteikumiem, un līdz ar to arī paredzējis, ka jebkuri strīdi par šāda tiesību akta tiesiskumu risināmi administratīvā procesa kārtībā.

[8] Strīdus tiesību akts noteic konkrētu valsts aizsargājamo kultūras pieminekļu sarakstā iekļautu vietējās nozīmes pilsētbūvniecības pieminekļu – „Priedaines vasarnīcu rajons” (valsts aizsardzības Nr. 6088), „Slokas vēsturiskais centrs” (Nr. 6089), „Vaivaru-Asaru-Mellužu-Pumpuru-Jaundubultu vasarnīcu rajons” (Nr. 6092), „Vecbulduru zvejniekciems un vasarnīcu rajoni” (Nr. 6093) –, to teritoriju un aizsardzības zonu uzturēšanas režīmu un saimnieciskās darbības ierobežojumus, lai novērstu saglabājamo un aizsargājamo kultūrvēsturisko vērtību iznīcināšanu un bojāšanu. Konkrēti pārsūdzētie norādījumu apakšpunkti noteic Jūrmalas Kultūrtelpas un vides dizaina centra izvirzītās prasības minēto kultūras pieminekļu izmantošanai un saglabāšanai, tostarp uzturēšanas režīmu (1.1., 1.2., 1.5., 1.6., 1.7.apakšpunkts) un saimnieciskās darbības ierobežojumus 
(2.1., 2.3.1., 2.3.2., 2.3.3.apakšpunkts). 
Tādējādi strīdus tiesību akts aizsargā konkrētas lietas – kultūras pieminekļus –, kas ir atzīti par vietējās nozīmes valsts aizsardzības arhitektūras (pilsētbūvniecības) pieminekļiem. Tā adresāti ir šo pilsētbūvniecības pieminekļu teritorijās esošo nekustamo īpašumu īpašnieki un valdītāji. Minētais norāda uz to, ka šis strīdus tiesību akts pēc būtības ir tāds tiesību akts, kādu pašvaldības saskaņā ar likuma „Par kultūras pieminekļu aizsardzību” 5.pantu ir pilnvarotas izdot kā vispārīgo administratīvo aktu.

[9] Apkopojot minēto, Senāts atzīst, ka pārsūdzētais tiesību akts ir vispārīgais administratīvais akts, nevis normatīvais akts, tāpēc kontrole pār šī akta atbilstību tiesību normām jāveic administratīvajai tiesai administratīvā procesa ietvaros.

Rezolutīvā daļa

Pamatojoties uz Administratīvā procesa 129.1panta pirmās daļas 1.punktu, 323.panta pirmās daļas 2.punktu, 324.panta pirmo daļu, Senāts

nolēma

atcelt Administratīvās rajona tiesas 2025.gada 27.jūnija lēmumu un nosūtīt lietu jaunai izskatīšanai Administratīvajai rajona tiesai;
atmaksāt [pers. A] par blakus sūdzību samaksāto drošības naudu 15 euro.

Lēmums nav pārsūdzams.

